b'\n_START_ARTICLE_\nFals documental\n_START_PARAGRAPH_\nEl fals documental \xc3\xa9s un g\xc3\xa8nere de cinema i televisi\xc3\xb3 o una obra del mencionat g\xc3\xa8nere. S\'acostuma a incloure dintre de la com\xc3\xa8dia, encara que existeixen casos de falsos documentals dram\xc3\xa0tics. El fals documental es presenta com un enregistrament de la vida real, encara que es produeix com una obra de ficci\xc3\xb3. \xc3\x89s un mitj\xc3\xa0 habitual de par\xc3\xb2dia i s\xc3\xa0tira._NEWLINE_El fals Documental o "Mockumentary" (mock: burla) \xc3\xa9s un g\xc3\xa8nere que imita els codis i convencions desenvolupats pel cinema documental en una obra de ficci\xc3\xb3. Aquest g\xc3\xa8nere es presenta de vegades com a documental hist\xc3\xb2ric amb comentaristes que parlen d\'esdeveniments passats o, utilitzant un recurs del cinema de realitat, amb personatges als quals se segueix a trav\xc3\xa9s de diverses situacions. \xc3\x89s freq\xc3\xbcent que els falsos documentals siguin parcial o completament improvisats, sota la premissa que aquest estil d\'actuaci\xc3\xb3 ajuda a sostenir la sensaci\xc3\xb3 de realisme.\n_START_SECTION_\nAntecedents\n_START_PARAGRAPH_\nUn exemple el trobem a la versi\xc3\xb3 radial que va crear Orson Welles de La guerra dels mons, el 30 d\'octubre de 1938. I m\xc3\xa9s tard en una emissi\xc3\xb3 televisiva de 1957 del programa brit\xc3\xa0nic Panorama Swiss Spaghetti Harvest. Sovint es presenten com documentals hist\xc3\xb2rics amb comentaristes que parlen d\'esdeveniments passats o, utilitzant un recurs del cinema de realitat, amb personatges als quals se segueix a trav\xc3\xa9s de diverses situacions. Els exemples d\'aquesta forma de s\xc3\xa0tira es remunten almenys als anys 1950 (Un altre exemple \xc3\xa9s l\'emissi\xc3\xb3 de 1957 del programa brit\xc3\xa0nic Panorama), encara que el terme angl\xc3\xa8s que ho designa, \xc2\xabmockumentary\xc2\xbb, s\'atribueix a Rob Reiner, director de This Is Spinal Tap, que el va usar en una entrevista de mitjans dels anys 1980 per referir-se a la mencionada pel\xc2\xb7l\xc3\xadcula. Gr\xc3\xa0cies als efectes especials, la imatge fotogr\xc3\xa0fica ha perdut la condici\xc3\xb3 d\'\xc2\xab\xc3\xadndex\xc2\xbb de la realitat. Tanmateix, el fals documental situa l\'inter\xc3\xa8s de la manipulaci\xc3\xb3 no tant en la imatge com en el discurs. Una de les caracter\xc3\xadstiques fonamentals dels \xc2\xabmockumentaries\xc2\xbb per analitzar \xc3\xa9s l\'evid\xc3\xa8ncia o no de la naturalesa de ficci\xc3\xb3 de la pe\xc3\xa7a en tota la seva exist\xc3\xa8ncia, per m\xc3\xa9s que participin de les estrat\xc3\xa8gies de verificaci\xc3\xb3 del text documental.\n_START_SECTION_\nRol de l\'espectador\n_START_PARAGRAPH_\nEl cinema proposa al seu espectador una experi\xc3\xa8ncia. Tot a partir de considerar la recepci\xc3\xb3 com una dial\xc3\xa8ctica entre subjecte i realitat, entre les propietats de l\'objecte i les intencions de l\'observador. Es tracta d\'un proc\xc3\xa9s actiu i selectiu, que sempre dependr\xc3\xa0 de les estrat\xc3\xa8gies de coneixement, ja sigui per l\'atenci\xc3\xb3 o per les intencions que es posen en joc davant la realitat. L\'espectador davant la imatge, elabora una representaci\xc3\xb3 mental constru\xc3\xafda a partir d\'una combinaci\xc3\xb3 d\'indicis actuals i els recursos de l\'experi\xc3\xa8ncia anterior.\n_START_SECTION_\nPrimeres aproximacions\n_START_PARAGRAPH_\nDes dels comen\xc3\xa7aments, el paper de l\'espectador al cinema ha estat subestimat. Aquest era ent\xc3\xa8s com un subjecte passiu, qui rebia el missatge en la situaci\xc3\xb3 comunicativa, complint l\'\xc3\xbanica funci\xc3\xb3 de receptor. Els processos d\'informaci\xc3\xb3 que en ell actuen, el context sociocultural i hist\xc3\xb2ric, la situaci\xc3\xb3 espaciotemporal de la projecci\xc3\xb3, entre d\'altres, no eren presos en compte, simplement es reconeixia la seva pres\xc3\xa8ncia com un element m\xc3\xa9s de l\'acte de comunicaci\xc3\xb3, per\xc3\xb2 no com a persona real.'